Lisaks on esimese rahapesuvastase määrusega ette nähtud, et kohustatud isikute puhul, kelle kõrgemat juhtkonda kontrollitakse vastavalt muudele liidu õigusaktidele, kontrollitakse vastavuskontrolli spetsilistide vastavust kõnealustele nõuetele. EKP arusaama kohaselt viitab see säte üksnes muudes liidu õigusaktides sätestatud nõuetele ega kehtesta ühtegi täiendavat nõuet vastavuskontrolli spetsialisti või vastavuskontrolli juhi sobivuse kontrollimiseks. See tähendab, et ainult juhul, kui muude liidu õigusaktidega on juba ette nähtud, et vastavuskontrolli spetsialisti või vastavuskontrolli juhi suhtes kohaldatakse sobivuse kontrolli, viiakse asjaomane kontroll läbi kooskõlas kõnealuste muude liidu õigusaktidega. Soovitav oleks täpsustada praktilisi juhiseid olukorras, kus vastavuskontrolli spetsialisti või vastavuskontrolli juhi sobivust kontrollib muu asutus kui rahapesu ja terrorismi rahastamise tõkestamise järelevalve tegija. Esiteks tuleks sellises olukorras tagada, et asjaomased rahapesu ja terrorismi rahastamise tõkestamise järelevalve tegijad annavad sellele asutusele oma järelevalvepädevuse piires mistahes vajaliku sisendi ning teevad vajaduse korral koostööd muude rahapesu ja terrorismi rahastamise tõkestamise asutustega. Näiteks kui usaldatavusjärelevalve asutustele tehakse ülesandeks viia läbi vastavuskontrolli spetsialisti või vastavuskontrolli juhi sobivuse hindamine, on nad tavaliselt võimelised hindama mõningaid sobivuskriteeriume, nagu isiku maine, ausus ja usaldusväärsus. Mis puudutab aga muid kriteeriume - näiteks seda, kas isikul on piisavad teadmised, oskused ja kogemused vastavuskontrolli spetsialisti või vastavuskontrolli juhi ülesannete täitmiseks - siis rahapesu ja terrorismi rahastamise tõkestamise järelevalve tegijatel on eksperditeadmised ja vajalik teave. Teiseks, võttes arvesse rahapesu ja terrorismi rahastamise tõkestamise järelevalve tegijate sisendi olulisust sobivuse kontrollimisel ning vastavuskontrolli juhtide ja vastavuskontrolli spetsialistide asjakohasust esimeses rahapesuvastases määruses sätestatud ( 27 ) rahapesu ja terrorismi rahastamise tõkestamise järelevalve tegijate volituste perspektiivist, peaks rahapesu ja terrorismi rahastamise tõkestamise järelevalve tegijatel olema võimalus takistada isikul, kellel ei ole nende hinnangul vajalikke teadmisi, oskusi ja kogemusi, täitmast vastavuskontrolli juhi või vastavuskontrolli spetsialisti ülesandeid, isegi kui üldise sobivuse kontrolli teostab mõni teine asutus. Kuna aga ametisse määratud isikuid võib määrata täitma kohustatud isikus mitut funktsiooni, tuleks tagada, et rahapesu ja terrorismi rahastamise tõkestamise järelevalve tegija negatiivne seisukoht vastavuskontrolli juhi või vastavuskontrolli spetsialisti suhtes ei mõjuta üldise sobivuse kontrolli eest vastutava asutuse õigust teha positiivne otsus ametisse määratud isiku muude ülesannete suhtes. Sellest tulenevalt peaks täpsustama, et esimeses rahapesuvastases määruses osutatud vastavuskontrolli juhi ülesanded ( 28 ) on seotud üksnes esimese rahapesuvastase määruse nõuetele vastavuse tagamisega. Kolmandaks, kuna sobivuse hindamise suhtes kohaldatakse rangeid tähtaegu, tuleks täpsustada, et rahapesu ja terrorismi rahastamise tõkestamise järelevalve tegija sisend üldise sobivuse kontrolli tuleb esitada sobiva aja jooksul. Sellest tulenevalt on soovitav võtta arvesse olukordi, kus rahapesu ja terrorismi rahastamise tõkestamise järelevalve tegija ei esita hinnangut ettenähtud tähtaja jooksul. Neljandaks, kuna üldise sobivuse kontrolli eest vastutav asutus tugineb ametisse määratud isiku teadmiste, oskuste ja kogemuste osas täielikult rahapesu ja terrorismi rahastamise tõkestamise järelevalve tegija sisendile, on soovitav muuta rahapesu ja terrorismi rahastamise tõkestamise järelevalve tegijate hinnang üldise sobivuse kontrolli teostava asutuse otsuse osaks. Viiendaks soovitab EKP lisada kuuendas rahapesuvastases direktiivis ette nähtud rahapesu ja terrorismi rahastamise tõkestamise koostöösuunistesse ( 29 ) ka praktilisi üksikasju selle kohta, kuidas rahapesu ja terrorismi rahastamise tõkestamise järelevalve tegijad teevad vastavuskontrolli juhtide ja vastavuskontrolli spetsialistide sobivuse kontrollimisel koostööd EKP ja määruses (EL) nr 1024/2013 määratletud riiklike pädevate asutustega, ning sätestada konkreetsed tähtajad, mille jooksul rahapesu ja terrorismi rahastamise tõkestamise järelevalve tegijad peavad esitama sobivuse kontrolliks oma sisendi.